Naknadni upisni rok od 3. do 30. rujna
Sukladno točki XX. Odluke o upisu učenika u I. razred srednje škole u školskoj godini 2026./2027., učenici koji nisu ostvarili pravo upisa u ljetnome ili jesenskome upisnom roku ili oni koji se nisu u ljetnom i jesenskom roku prijavljivali za upis, mogu se prijaviti za upis u naknadnome roku u srednju školu u program obrazovanja u kojem je nakon jesenskoga upisnog roka ostalo slobodnih mjesta.
Učenici moraju ispunjavati sve uvjete propisane Pravilnikom o elementima i kriterijima te natječajem škole. U školama u kojima je to uvjet za upis, moraju zadovoljiti i na ispitu sposobnosti i darovitosti. Škola za te učenike organizira provjeru na dan dostave dokumentacije. Učenici se u naknadnome roku prijavljuju i upisuju u srednjoj školi u razdoblju od 3. do 30. rujna 2026. godine.
Potrebno je osobno ili elektronički srednjoj školi dostaviti pisani zahtjev učenika za upis u školu te svu potrebnu dokumentaciju, nakon čega se ispisuje upisnica (ako učenik zadovoljava sve uvjete), roditelj/skrbnik i učenik je potpisuju i potom se ispunjavanje i toga uvjeta označuje u sustavu i učenik je upisan u srednju školu. Postupak upisa na naknadnom roku moguće je napraviti osobno u školi ili elektronički putem, ovisno o dogovoru učenika sa srednjom školu u koju je podnio pisani zahtjev za upis.
Kandidati koji osnovnoškolsko obrazovanje završavaju izvan obrazovnog sustava RH, kandidati koji žele nastaviti srednjoškolsko obrazovanje te kandidati koji su osnovnoškolsko obrazovanje završili u institucijama za obrazovanje odraslih, a nisu ispunili registracijski obrazac na ljetnom ili jesenskom roku trebaju ga ispuniti najkasnije do 25. rujna do 23:59 sati.
Učenici koji prijavljuju paralelne glazbene programe, a koji nisu aktivirani u sustavu, trebaju prvo zatražiti aktivaciju od srednje glazbene škole. Ako su aktivirani na ljetnom ili jesenskom roku, nije potrebno ponovno tražiti aktivaciju.

